C 263/4
FI
Euroopan unionin virallinen lehti
26.7.2023
Kansallisilla ja unionin tason tilastolaitoksilla on data-avaruuden luonnollisina kumppaneina keskeinen rooli, sillä ne asettavat virallisia tilastoja saataville maksutta, tukevat yhteentoimivuutta tilastoaloilla ja niiden välillä ja mahdollistavat olemassa olevan datan uudelleenkäytön innovatiivisten tai parannettujen virallisten tilastojen tuottamiseksi, mahdollisesti tukemalla sääntelyyn liittyviä raportointitarpeita.
Avainasemassa on parempi, yksilöllisempi ja kestävämpi matkailutarjonta, johon liittyy johdonmukaisia kansallisen, alueellisen ja paikallisen tason tukipoliittisia toimenpiteitä, jotta Eurooppa pysyy innovatiivisella ja kestävällä tavalla maailman vierailluimpana matkailukohteena.
Kuten jäljempänä selitetään, matkailun data-avaruus voi edistää tätä tulosta.
Datan avulla voidaan tunnistaa, mitata ja parantaa matkailun kestävyysvaikutuksia.
Tätä edesauttavat esimerkiksi tiedot hotellien energiankulutuksesta, uusiutuvan energian sertifikaateista, vedenkulutuksesta ja jäteveden käsittelystä.
Maatalouselintarvikkeiden jäljitettävyysvälineillä taas voidaan tukea paikallisia toimitusketjuja, mikä vähentää virkistysalan ympäristövaikutuksia ja tukee samalla maaseutumatkailua.
Toinen esimerkki eri alojen ja sektorien välisen tietojen jakamisen hyödyistä on eurooppalaisen matkailun data-avaruuden ja eurooppalaisen terveysdata-avaruuden yhteentoimivuus.
Sähköisten terveystietojen jakaminen voi auttaa sekä matkustajaa että isäntämaata suunnittelemaan ja ehdottamaan asianmukaista terveydenhuoltotukea.
Tehostetusta datan jakamisesta saatavat hyödyt vaikuttaisivat siis koko markkinoihin, mukaan lukien suuret alustat, jotka ovat matkailuun liittyvän kaupallisen datan ensisijaisia haltijoita.
1.2.
Matkailuun liittyvän tiedon jakamisen haasteet Matkailualalla on kolme tietojen jakamiseen liittyvää erityistä haastetta, joihin on vastattava yhteisen eurooppalaisen matkailun data-avaruuden keskeisillä mahdollistajilla (ks. kohta 2):
1.
Tietojen yhteentoimivuus
Matkailukokemuksen suunnittelu, hallinta ja tarjoaminen päätöksentekoa tai innovointia varten edellyttää monenlaisia muita kuin henkilötietoja.
Matkailualan erityispiirteenä on, että mikä tahansa data-ala voisi olla hyödyllinen matkailukokemuksen luomisessa (esimerkiksi liikkuvuus, energia, ympäristö, kulttuuriperintö, kaupunkisuunnittelu tai terveys), vaikka keskeiset muut kuin henkilötiedot kiinnostavatkin toimijoita.
Euroopan komission vuosina 2021–2023 järjestämissä laajoissa sidosryhmien kuulemisissa on yksilöity datajoukkoja, jotka ovat erityisen merkityksellisiä toimijoiden kannalta (käyttötapauksen ja tiedonkeruun tarkoituksen mukaan): majoituksen saatavuus ja kysyntä, matkustusmahdollisuudet ja kysyntä, matkailun ympäristövaikutukset ja sosiaaliset vaikutukset sekä tarjonta- ja markkinatrendit.
Keskeisenä haasteena onkin jakaa ja vertailla eri lähteistä peräisin olevaa tietoa niin, että vältetään mahdollisimman pitkälti päällekkäisyydet ja toistot, muiden alakohtaisten tietojen kanssa jaetun yhteentoi­ mivuuden puitteissa.
Jos mahdollista, voitaisiin tutkia standardeja, jotka ovat jo käytössä ja jakautuneet eri sidosryhmien kesken (ks.
2.3).
2.
Tietojen saatavuus
EU:n matkailuekosysteemissä ei ole käytössä yhteistä markkinafoorumia, vaan tarjouksia mallintavat ja luetteloivat sekä yksityiset toimijat että kansalliset, alueelliset ja paikalliset viranomaiset, jotka luovat monipuolisen, rikkaan ja monikielisen maiseman.
Varauksia hallinnoidaan sekä (suurilla ja pienillä) alustoilla että itsenäisesti palveluntarjoajien toimesta.
Vaikka EU:n yhteinen matkailun data-avaruus ei toimi markkinatoimijana (eli se ei mahdollista eikä keskitä varauksia), se voi tarjota toimijoille tiedonhakuvälineitä (ks. 2.2).
3.
Julkisten ja yksityisten sidosryhmien toimittamat tiedot
Data voi olla avointa (esimerkiksi aikataulut, liikenne- ja säätiedot tai Internetin selaamisesta poimitut tiedot), mutta se voi olla myös yksityistä, kaupallista ja arkaluonteista.
Kun jaetaan henkilötietoja, kaikkien sidosryhmien on noudatettava yleistä tietosuoja-asetusta (8).
Mitä tulee kaupalliseen dataan (joka sisältää suurimman osan varauksiin, matkustamiseen, verkkohakuihin ja maksuihin liittyvistä tiedoista), sitä pitävät hallussaan muutamat suuret toimijat, jotka on otettava mukaan keskusteluun tietojen saantia data-avaruudessa koskevista säännöistä.
(8) Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuojaasetus) (EUVL L 119, 4.5.2016, s. 1).